text: Politi-samarbejde: Tre menneskesmuglere fanget
  04 september 2014 kl. 13.48
  Det nye dansk-tyske politi-samarbejde gav de første resultater ved en stor politikontrol syd for grænsen onsdag aften. Tre forsøg på menneskesmugling blev afsløret.
  Bundespolizei og lokalpolitiet fra Flenborg gennemførte kontrollen på rastepladsen Altholzkrug. I perioder var dansk politi også med, noterer tysk politi i en pressemeddelelse.
  Al trafik blev ledt op over rastepladsen, og der blev lavet stikprøver.
  Og allerede kl. 17.45 var der bid. En bil med fem mænd blev stoppet. Kun føreren ? en 28-årig somalier ? kunne legitimere sig. De fire passagerer ? somaliske mænd fra 16 til 40 år ? var illegale. Den 28-årig blev sigtet for menneskesmugling.
  Ved 19-tiden blev endnu en menneskesmugling afsløret. Otte personer i en Dodge Van var på vej til Danmark. En 48-årig polak blev anholdt. De syv illegale var syrere mellem 23 og 47 år.
  Tredje forsøg blev afsløret en time senere. En 46-årig svensker forsøgte at smugle fire syrere mellem 19 og 24 år.
  I forbindelse med kontrol-aktionen blev en 25-årig dansker anholdt med en ulovlig kniv.
  